Anifeiliaid, Cymru Enwi, rhychwant, cymhwyso a dod i rym 1 1 Enw’r Gorchymyn hwn yw Gorchymyn Iechyd Anifeiliaid (Rheolaethau Mewnforio) (Cymru) 2025. 2 Mae’r Gorchymyn hwn— a yn rhychwantu Cymru a Lloegr; b yn gymwys o ran Cymru; c yn dod i rym ar 8 Awst 2025. Dehongli 2 Yn y Gorchymyn hwn— ystyr “ anifail sy’n dueddol i glefyd ” (“ susceptible animal ”) yw buwch, tarw, dafad, gafr, carw, camel, lama, alpaca, gwanaco, ficwnia, neu anifail cnoi cil arall, mochyn neu eliffant; ystyr “ cynhyrchion deilliedig ” (“ derived products ”) yw cynhyrchion a geir drwy un neu ragor o driniaethau, trawsnewidiadau neu gamau wrth brosesu sgil-gynhyrchion anifeiliaid; ystyr “ cynhyrchion o anifail sy’n dueddol i glefyd ” (“ products from a susceptible animal ”) yw unrhyw un neu ragor o’r canlynol, sy’n cynnwys, yn gyfan gwbl neu’n rhannol, gorff anifail sy’n dueddol i glefyd, neu sy’n deillio o anifail sy’n dueddol i glefyd— cynhyrchion sy’n dod o anifeiliaid; sgil-gynhyrchion anifeiliaid, neu cynhyrchion deilliedig; ystyr “ cynhyrchion sy’n dod o anifeiliaid ” (“ products of animal origin ”) yw unrhyw fwyd sy’n dod o anifeiliaid, gan gynnwys cynnyrch cig; ystyr “ cynnyrch cig ” (“ meat product ”) yw unrhyw fwyd a wneir o gig neu waed anifail; ystyr “ mochyn ” (“ pig ”) yw unrhyw anifail o deulu’r Suidae; ystyr “ sgil-gynhyrchion anifeiliaid ” (“ animal by-products ”) yw cyrff cyfan anifeiliaid neu rannau ohonynt, cynhyrchion sy’n dod o anifeiliaid neu gynhyrchion eraill a geir o anifeiliaid, na fwriedir iddynt gael eu bwyta gan bobl, ac eithrio cynhyrchion cenhedlol; ystyr “ tiriogaeth sy’n ddarostyngedig i drefniadau mewnforio trosiannol arbennig ” (“ territory subject to special transitional import arrangements ”) yw— un o wladwriaethau’r AEE; Ynysoedd Ffaro; Yr Ynys Las; Y Swistir. Gwahardd mewnforion personol o gynhyrchion o anifeiliaid sy’n dueddol i glefyd 3 Yn ddarostyngedig i erthygl 4, ni chaiff unrhyw berson fewnforio cynhyrchion o anifail sy’n dueddol i glefyd i Gymru o diriogaeth sy’n ddarostyngedig i drefniadau mewnforio trosiannol arbennig pan fwriedir i’r cynnyrch hwnnw gael ei fwyta neu ei ddefnyddio’n bersonol. Esemptiadau rhag y gwaharddiad yn erthygl 3 4 1 Yn ddarostyngedig i baragraff (2), nid yw’r gwaharddiad yn erthygl 3 yn gymwys i— a llaeth powdr babanod, bwyd babanod neu fwydydd arbennig sydd eu hangen am resymau meddygol, sydd— i yn gynnyrch nad oes angen ei reweiddio cyn ei agor; ii yn gynnyrch brand perchnogol sydd wedi ei becynnu i’w werthu’n uniongyrchol i’r defnyddiwr terfynol, a iii yn gynnyrch sydd wedi ei gynnwys mewn pecynwaith heb ei dorri oni bai ei fod yn y broses o gael ei fwyta neu ei yfed ar adeg y mewnforio; b bwyd anifeiliaid anwes sydd ei angen am resymau sy’n gysylltiedig ag iechyd, sydd— i wedi ei fwriadu ar gyfer yr anifail anwes sy’n mynd gyda’r teithiwr ar adeg teithio; ii yn silff-sefydlog ar dymheredd amgylchynol; iii yn gynnyrch brand perchnogol sydd wedi ei becynnu i’w werthu’n uniongyrchol i’r defnyddiwr terfynol, a iv wedi ei gynnwys mewn pecynwaith heb ei dorri oni bai ei fod yn y broses o gael ei fwyta ar adeg y mewnforio; c bara, cacennau, bisgedi, wafflau, wafferi, rhysgiau, bara wedi ei dostio neu gynnyrch tebyg wedi ei dostio sy’n cynnwys llai nag 20% o gynhyrchion llaeth wedi eu prosesu, ac sydd— i yn silff-sefydlog ar dymheredd amgylchynol neu sydd yn amlwg, ar y cam gweithgynhyrchu, wedi bod drwy broses goginio neu drin â gwres gyflawn drwy’r cyfan o’r sylwedd, fel bod unrhyw gynnyrch amrwd wedi ei annatureiddio; ii yn gynnyrch i’w fwyta gan bobl, a iii yn gynnyrch sydd wedi ei becynnu’n ddiogel neu wedi ei selio mewn cynwysyddion glân; d siocled neu felysion (gan gynnwys losin) sy’n cynnwys llai na 50% o gynhyrchion llaeth wedi eu prosesu, os yw’r cynnyrch— i yn silff-sefydlog ar dymheredd amgylchynol neu sydd, ar y cam gweithgynhyrchu, wedi bod drwy broses goginio neu drin â gwres gyflawn drwy’r cyfan o’r sylwedd, fel bod unrhyw gynnyrch amrwd wedi ei annatureiddio; ii i’w fwyta gan bobl, a iii wedi ei becynnu’n ddiogel neu wedi ei selio mewn cynwysyddion glân; e atchwanegiadau bwyd wedi eu pecynnu ar gyfer y defnyddiwr terfynol sy’n cynnwys cyfanswm o lai nag 20% o gynhyrchion anifeiliaid wedi eu prosesu (gan gynnwys glwcosamin neu gondroïtin) heb gynnwys cynhyrchion cig, ac f pasta neu nwdls sy’n cynnwys llai na 50% o gynhyrchion llaeth wedi eu prosesu, ac eithrio pasta a nwdls wedi eu cymysgu neu eu llenwi â chynnyrch cig, sydd— i yn silff-sefydlog ar dymheredd amgylchynol neu sydd, ar y cam gweithgynhyrchu, wedi bod drwy broses goginio neu drin â gwres gyflawn drwy’r cyfan o’r sylwedd, fel bod unrhyw gynnyrch amrwd wedi ei annatureiddio; ii yn gynnyrch i’w fwyta gan bobl, a iii yn gynnyrch sydd wedi ei becynnu’n ddiogel neu wedi ei selio mewn cynwysyddion glân. 2 Nid yw’r esemptiadau ym mharagraff 1(a) a (b) yn gymwys pan fo person yn mewnforio mwy na chyfanswm o 2kg o’r cynhyrchion hynny. Huw Irranca-Davies Y Dirprwy Brif Weinidog ac Ysgrifennydd y Cabinet dros Newid Hinsawdd a Materion Gwledig, un o Weinidogion Cymru 31 Gorffennaf 2025